钦定古今图书集成/方舆汇编/边裔典/第040卷 > 苍霞草 > 《论通市》前人
## 钦定古今图书集成/方舆汇编/边裔典/第040卷 > 苍霞草 > 《论通市》前人

或者云：“中国繁华之盛，四裔慕之。吾民之出而勾引、
彼倭之入而横暴，皆此为之媒。故浙之定海有关，号
称要害。诚于此立市，多设防兵，以通诸番之贸易，则
倭人有自通之便，吾民杜窃出之端。凡所欲物，以好
取、不以戎取，倭酋何惮而不为？广中岁通市舶，百姓
安堵”；足明征矣。难与诸番类。观广、浙事体，大不侔也。
尝闻海岛诸彝，惟倭狡猾为甚，出没无时，所在登劫，
故沿海诸郡尽设守备把总等官军以御之，曰“备倭”，
盖患之深矣。广东旧有诸番之舶而无倭，故通市无
恙。若乃定海，本倭入贡之道，定海通市舶，倭人原在
不拒之中矣。昔在太祖朝，犹虑倭人通贡之扰而不
与，成祖嘉其擒献叛寇之忠，始许之。自刘江擒斩尽
绝之后，宪臣有司能束以法，恪守陪臣之分，帖然者
数十年。至嘉靖时构孽，贡不及期，献不尽物，争屠牛
剥狗之故，相与环视者屡矣。当是时，守臣已难禁戢，
况通市于大乱未惩之后，谁复能以纲纪驯扰之？昨
倭自宁波登劫者八十人，寇犯南京，横行两省，而后
歼之。计市舶之倭当不减八十人。其或外顺内奸，乘
吾不备，甚易易也。就令无他，安保吾民不有奸贪愚
弄以起隙？又安保彼中不有淫酗骄恣以生戎？一有
不虞，将何以御之？此端一启，朝夕栗栗。官除者必挂
纳，廛处者必播迁。昔人“马市”之说，鉴不在远矣。